Ալեքսանդր Առաքելյան

Ալեքսանդր Նիկոլայի Առաքելյան (), հայ մանկավարժ։ ՀԽՍՀ վաստակավոր ուսուցիչ (1965):

Կենսագրություն 
Ալեքսանդր Առաքելյանը ծնվել է 1923 թվականին Գորիսի շրջանի Խնածախ գյուղում։ 1941 թվականին ավարտել է Գորիսի մանկավարժական ուսումնարանը և ուսուցչական գործունեություն ծավալել հայրենի գյուղում։ 1942 թվականին զորակոչվել է գործող բանակ։ Հյուսիսային Կովկասի ազատագրման մարտերին մասնակցել է 89-րդ հայկական հրաձգային դիվիզիայի 390-րդ գնդի կազմում։ Մասնակցել է Մոզդոկի, Մոլգոբեկի, Նալչիկի մատույցներում մղված մարտերին։ 1943 թվականին ծանր վիրավորվել է և, որպես պատերազմի հաշմանդամ, զորացրվել բանակից։

1943-1947 թվականներին սովորել և ավարտել է Երևանի Խաչատուր Աբովյանի անվան մանկավարժական ինստիտուտի պատմության ֆակուլտետը։ Երկար տարիներ կատարել է մանկավարժական, դաստիարակչական աշխատանքներ։ Եղել է Գորիսի №2 միջնակարգ դպրոցի ուսմասվար, ՀԿԿ շրջկոմի պրոպագանդայի և ագիտացիայի բաժնի վարիչ, 1957-1983 թվականներին վարել է շրջանային ժողկրթբաժվարի պաշտոնը։ Կյանքի վերջին տարիներին եղել է Գորիսի շրջսովետի գործկոմի սոցապ բաժնի վարիչ։

Մարտական և աշխատանքային աչքի ընկնող ծառայությունների համար Առաքելյանը պարգևատրվել է Աշխատանքային կարմիր դրոշի շքանշանով, «Մարտական ծառայությունների համար», Գերմանիայի դեմ տարած հաղթանակի համար, «Աշխատանքի վետերան» և այլ մեդալներով ու պատվոգրերով։ 1965 թվականին Առաքելյանին շնորհվել է հանրապետության վաստակավոր ուսուցչի կոչում։ 

Ալեքսանդր Առաքելյանը մահացել է 1987 թվականին։

Մրցանակներ և պարգևներ 
 Աշխատանքային կարմիր դրոշի շքանշան
 «Մարտական ծառայությունների համար» մեդալ
 «1941-1945 թթ. Հայրենական մեծ պատերազմում Գերմանիայի դեմ տարած հաղթանակի համար» մեդալակիր
 «Աշխատանքի վետերան» մեդալ
 ՀԽՍՀ վաստակավոր ուսուցիչ (1965)

Ծանոթագրություններ 

Հայ մանկավարժներ
ՀՊՄՀ շրջանավարտներ
Հայրենական մեծ պատերազմի մասնակիցներ
Աշխատանքային կարմիր դրոշի շքանշանի ասպետներ
«Մարտական ծառայությունների համար» մեդալով պարգևատրվածներ
«1941-1945 թթ. Հայրենական մեծ պատերազմում Գերմանիայի դեմ տարած հաղթանակի համար» մեդալակիրներ
 «Աշխատանքի վետերան» մեդալակիրներ
ՀԽՍՀ վաստակավոր ուսուցիչներ